شہاب دہلوی

شہاب دہلوی پاکستان دے معروف صحافی ، مورخ ، مصنف ہن۔ 20اکتوبر 1922ء کوں دہلی دے ہک علمی گھرانے اچ پیدا تھئے۔ اصل ناں مسعود حسین تے تخلص شہاب ہا۔ آپ نے تکمیل تعلیم دے بعد 1940ء اچ دہلی توں ماہنامہ تے ول ہفت روزہ ’’الہام‘‘ جاری کیتا جیڑھا1947ء تئیں باقاعدگی نال شائع تھیندا ریہا۔انجمن مدیران جرائد دہلی دے جنرل سیکرٹری منتخب تھئے۔ تحریک پاکستان دی سرگرمی اچ حصہ گھٖدا۔ 1947ء اچ ہجرت کر تے بہاول پور اچ سکونت اختیار کیتی۔ اتھوں کر اخبار ’’الہام‘‘ دا دوبارہ اجراء کیتا۔سیاست اچ حصہ گھنݨا شروع کیتا۔ 1949ء اچ بلدیاتی انتخابات اچ بہاول پور دے پہلے میونسپل کمشنر تے پہلے وائس چیئرمین منتخب تھیوݨ دا اعزاز حاصل کیتا۔ بہاول پور مسلم لیگ دی مجلس عاملہ تے آل پاکستان مسلم لیگ کونسل دے رکن ریہے۔ صدرایوب دے بنیادی جمہوریت دے نظام اچ یونین کمیٹی دے چیئرمین ، میونسپل کمیٹی ، ڈسٹرکٹ کونسل تے ڈویژنل کونسل دے رکن منتخب تھئے۔

بہاول پور اچ کئی ادبی تنظیماں قائم کیتیاں۔حلقہ ارباب ادب دے صدر ریہے جیندے زیر اہتمام بہاول پور اچ کل پاکستان اُردو کانفرنس منعقد کیتی ڳئی۔انجمن مدیران جرائد بہاول پور دے صدر ریہے۔ پریس کلب دے کئی واری بلا مقابلہ صدر منتخب تھئے۔اُردو اکیڈمی نال تاحیات وابستہ ریہے۔ اکیڈمی دے سہ ماہی رسالے ’’الزبیر‘‘ دے کئی یادگار خصوصی نمبرشائع کیتے مثلاً آپ بیتی نمبر، ادبی معرکہ نمبر، چولستان نمبر، آثار قدیمہ نمبر، اقتصادیات نمبر۔ آپ نے 29اگست 1990ء کوں وفات پاتی۔ بہاول پور اچ مدفن ہن۔

آپ دی تصانیف بے شمار ہن زیادہ اہم تے قابل ذکر اے ہن: خطہ پاک اوچ شریف ۔ خواجہ غلام فرید۔ اولیائے بہاول پور۔ مشاہیر بہاول پور۔ بہاول پور میں اُردو۔ بہاولپور کی سیاسی تاریخ۔ بہاول پور کی سا لمیت۔ جنگ نامہ۔ آپ دے شعری مجموعے اے ہن۔گل دسنگ۔ موج نور۔ نقوش شہاب۔

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء